Ossi Saarinen

Ossi Saarinen (s. 9. joulukuuta 1986 Helsinki) on suomalainen jääkiekkoilija. Hän on pelipaikaltaan oikea laitahyökkääjä, mutta Saarinen osaa pelata tarvittaessa myös keskellä.

Ura 
Saarinen on Jokereiden kasvatti. Kaudella 2002–2003 hän oli seuran B-nuorten paras pistemies ja syöttäjä tehoilla 9+15=24. Kaudella 2003–2004 Saarinen oli 18 syöttöpisteellään joukkueen paras syöttäjä Niko Maaningan kanssa. Hän jakoi koko B-nuorten SM-sarjan pudotuspelien syöttöpörssin TPS:n Jarmo Jokilan kanssa. Saarinen voitti kauden päätteeksi SM-pronssia. Kaudella 2005–2006 Saarinen toimi Jokereiden A-nuorten varakapteenina ja hän oli joukkueen neljänneksi paras pistemies tehoilla 6+23=29. Samalla kaudella Saarinen debytoi miesten peleissä pelatessaan yhden Mestis-ottelun alle 20-vuotiaiden maajoukkueessa.

Toukokuussa 2006 Saarinen teki Jokereiden kanssa vuoden mittaisen SM-liigasopimuksen. Hän teki liigadebyyttinsä kauden 2006–2007 avauskierroksella 14. syyskuuta 2006 vieraissa paikallisvastustaja Helsingin IFK:ta vastaan. Saarinen merkittiin Jokereiden nelosketjun oikeaan laitaan Arto Kukin ja Samuli Jalkasen viereen. Saarinen pelasi kauden aikana SM-liigassa 18 runkosarja- ja kuusi playoff-ottelua ilman tehopisteitä. Hän voitti kauden päätteeksi SM-hopeaa. Suurimman osan kaudestaan Saarinen pelasi kuitenkin vielä A-nuorissa. Hän oli tehoilla 21+33=54 koko A-nuorten SM-liigan pistepörssin toinen joukkuetoverinsa Jori Lehterän jälkeen. Huhtikuussa 2007 Saarinen teki vuoden mittaisen jatkosopimuksen Jokereiden kanssa.

Saarinen jäi kauden 2007–2008 alkaessa hyvin pieneen rooliin Jokereissa ja oli joukkueen kokoonpanossa vain kahdessa ensimmäisessä runkosarjaottelussa ilman jääaikaa, kunnes hän siirtyi syyskuun 2007 lopulla kolmen ottelun mittaisella lainasopimuksella Hämeenlinnan Pallokerhoon. Saarinen palasi tämän jälkeen Jokereihin ja pelasi ensimmäisen kokonaisen SM-liigakautensa aikana yhteensä 49 runkosarjaottelua tehopistein 5+2=7 sekä kymmenen playoff-ottelua tehden yhden syöttöpisteen. Hän teki liigauransa avausmaalin 3. joulukuuta 2007 HPK:ta vastaan. Kaudella 2008–2009 Saarinen sai Jokereista suuremman roolin ja teki runkosarjassa kymmenen tehopistettä. Siitä huolimatta hän haukkui kauden jälkeen päävalmentaja Glen Hanlonin pelityylin tosi huonoksi. Toukokuussa 2009 Saarinen teki kaksivuotisen jatkosopimuksen joukkueen kanssa.

Hyvien harjoitusotteluissa annettujen esitysten myötä Saarinen sai isot odotukset kauden 2009–2010 alkaessa. Hän aloittikin runkosarjan hyvin ja kantoi hetken jopa Jokereiden kultakypärää. Saarinen teki lopulta kauden aikana 56 runkosarjaottelussa tehot 7+9=16. Saarinen pelasi kauden aikana myös joitain otteluita keskushyökkääjänä Jokereiden kärsittyä sentteripulasta syksyllä 2009. Kauden jälkeen, toukokuussa 2010 Jokereiden tiedotustilaisuudessa ilmoitettiin, että hänen sopimuksensa oli purettu ja Saarinen oli vapaa etsimään seuraa muualta. Heinäkuun lopulla hän kuitenkin ilmestyi joukkueen pelaajaluetteloon. Myös Jokereiden kotisivujen uutisessa mainittiin Saarisen saavan tilaisuuden näyttää valmentajille pääsevänsä viralliseen liigajoukkueeseen. Hän jatkoi joukkueessa kauden 2010–2011.

Elokuussa 2012 Saarinen teki vuoden mittaisen sopimuksen Kalevan Pallon kanssa. Marraskuussa 2011 hän teki joukkueen kanssa kaksivuotisen jatkosopimuksen. Saarinen teki kaudella 2012–2013 SM-liigan yhden kauden piste-ennätyksensä tehoilla 8+10=18. Hän pelasi kauden aikana myös KalPan ykkösketjussa paikkaamassa loukkaantumisia. Kauden 2014–2015 kynnyksellä Saarinen siirtyi vuoden mittaisella sopimuksella Tanskan Metal Ligaenin nousijajoukkue Gentofte Starsiin. Hän nousi joukkueen varakapteeniksi ja oli Starsin paras pistemies, maalintekijä ja syöttäjä tehoilla 17+20=37. Kauden 2015–2016 kynnyksellä Saarinen siirtyi jatkamaan uraansa samassa liigassa pelaavan Rungsted Seier Capitalin riveihin. Hän oli joukkueen paras pistemies tehoilla 16+20=36.

Syyskuussa 2016 Saarinen siirtyi Slovakian Extraligan nousijajoukkue HC Nové Zámkyyn oltuaan ilman sopimusta alkukauden 2016–2017. Hän voitti joukkueen sisäisen piste- ja maalipörssin tehoilla 13+22=35 sekä jakoi sisäisen tehotilaston voiton Matej Paulovičin ja Martin Drtinan kanssa lukemalla +12. Kaudeksi 2017–2018 Saarinen siirtyi vuoden mittaisella sopimuksella Saksan toiseksi korkeimmalla sarjatasolla DEL2-liigassa pelaavan Eispiraten Crimmitschaun riveihin. Kaudeksi 2018–2019 hän siirtyi jatkamaan uraansa vuoden mittaisella sopimuksella samassa sarjassa pelaavaan ESV Kaufbeureniin. Saarisen pudotuspelit jäivät vain yhden ottelun mittaiseksi ylävartalovamman vuoksi. Kesäkuussa 2019 hän teki Kaufbeurenin kanssa vuoden mittaisen jatkosopimuksen. Kaudella 2019–2020 Saarinen pelasi loukkaantumisten vuoksi vain 22 ottelua. Kauden jälkeen, huhtikuussa 2020 Kaufbeuren ilmoitti, että hänen sopimustaan ei jatketa.

Tilastot

Lähteet

Viitteet 

Suomalaiset jääkiekkoilijat
Vuonna 1986 syntyneet
Elävät henkilöt